走索篇
王文禄 (Ming)
䌽绳百尺阑青天，朱竿对起遥相牵。广场突出层台外，虹梁平铺如直弦。双娥靓妆迭呈技，一来一去浑争妍。玉腕擎衡步移稳，恍惚退后还追前。特立宫鞋掉罗袜，丰姿袅娜疑飞仙。绣带飘扬绾晴日，翠裙展拆拖霏烟。慢撚纤腰斜摆柳，蓦佯失跌倒垂莲。怒虬拔湫迸锁跃，狡猱升木当空悬。莫谓轻身博一笑，为君撒尽缠头钱。